**Եզրակացություն**

**«ԷԼՍԱ» ՓԲ ընկերության կողմից «Ալյանս» ազատ տնտեսական գոտու շահագործողների ռեեստրում ներառվելու համար ներկայացված հայտի վերաբերյալ**

Հիմք ընդունելով Հայաստանի Հանրապետության կառավարության 2019 թվականի հունիսի 6-ի թիվ 727-Ն որոշման հավելված 3-ի 6-րդ կետը` ազատ տնտեսական գոտու շահագործողների ռեեստրում ներառվելու համար հայտի վերաբերյալ, «**ԷԼՍԱ**» ՓԲ ընկերությունը ՀՀ էկոնոմիկայի նախարարություն է ներկայացրել «Ալյանս» ազատ տնտեսական գոտու շահագործողների ռեեստրում ներառվելու համար համապատասխան հայտ: Հայտը ներկայացվել է նաև Հանձնաժողովին։

«**ԷԼՍԱ**» ՓԲ ընկերությունը ներկայացրել է հետևյալ փաստաթղթերը`

1. Դիմում և սկզբնական հայտարարագիր,
2. Գործարար ծրագիր,
3. Կազմակերպչի կողմից տրամադրված տեղեկանք ազատ տնտեսական գոտում գործունեություն իրականացնելու պայմանների վերաբերյալ:

«**ԷԼՍԱ**» ՓԲ ընկերությունը նախատեսում է «Ալյանս» ազատ տնտեսական գոտում գործունեություն ծավալել բարձր և նորարարական տեխնոլոգիաների, մասնավորապես՝ էներգախնայող էլեկտրոնային սարքերի արտադրության և արտահանման ոլորտում։

 Ծրագրի շրջանակներում (2022-2026 թթ.) իրականացվելիք ներդրումները կկազմեն շուրջ 9,720,000 հազ. դրամ:

Ծրագրի ընթացքում կստեղծվի 55 նոր աշխատատեղ` շուրջ 450 հազ. դրամից (առաջին տարում) մինչև 850 հազ. դրամ միջին ամսական աշխատավարձով:

Վաճառքների/արտահանման մոտավոր տարեկան ծավալները նախատեսվում է 450,000 հազ. դրամից (1-ին տարի) հասցնել մինչև 8,550,000 հազ. դրամի (5-րդ տարի)՝ 5 տարում ընդհանուր հասցնելով 24,300,000 հազ. դրամի։

Ընկերությունն ունենալու է մոտ 140 քմ արտադրական տարածք «ԱԼՅԱՆՍ» ազատ տնտեսական գոտում: «Սիտրոնիկս Արմենիա» ՓԲ ընկերությունը համաձայն է տրամադրել վերոնշյալ տարածքն ընկերությանը 5 տարի ժամկետով և ապահովել համապատասխան ենթակառուցվածքով:

Ներկայացված հայտը մանրամասն ուսումնասիրվել է Հանձնաժողովի անդամների կողմից, գործարար ծրագիրը գնահատվել է շահագործողի կարգավիճակ ստանալու համար ներկայացված հայտի գնահատման թերթիկի հիման վրա:

Գործարար ծրագիրը գնահատվել է 77.7 միջին միավոր: Հաշվի առնելով, որ անցողիկ շեմը սահմանված է 60 միավոր` նպատակահարմար ենք գտնում ներառել «**ԷԼՍԱ**» ՓԲ ընկերությանը «Ալյանս» ազատ տնտեսական գոտու շահագործողների ռեեստրում: